Title: ประกาศเทศบาลตำบลทับช้าง เรื่อง การดำเนินการตามพระราชบัญญัติข้อมูลข่าวสารของราชการ พ.ศ. 2540 เกี่ยวกับการจัดระบบข้อมูลข่าวสารส่วนบุคคลของหน่วยงานบริหารราชการส่วนท้องถิ่น

ประกาศเทศบาลตำบลทับช้าง

ประกาศเทศบาลตำบลทับช้าง
เรื่อง
การดำเนินการตามพระราชบัญญัติข้อมูลข่าวสารของราชการ พ.ศ. ๒๕๔๐
เกี่ยวกับการจัดระบบข้อมูลข่าวสารส่วนบุคคลของหน่วยงานบริหารราชการส่วนท้องถิ่น[๑]

ด้วยพระราชบัญญัติข้อมูลข่าวสารของราชการ พ.ศ.
๒๕๔๐ มาตรา ๒๓ (๓) กำหนดให้หน่วยงานของรัฐจัดให้มีการพิมพ์ในราชกิจจานุเบกษา
และตรวจสอบแก้ไขให้ถูกต้องอยู่เสมอ เกี่ยวกับการจัดระบบข้อมูลข่าวสารส่วนบุคคล คือ
ประเภทบุคคลที่มีการจัดเก็บข้อมูลไว้ ประเภทของระบบข้อมูลข่าวสารส่วนบุคคล
ลักษณะของการใช้ข้อมูลตามปกติ วิธีการขอตรวจดูข้อมูลข่าวสารของเจ้าของข้อมูล
วิธีการขอให้แก้ไขเปลี่ยนแปลงข้อมูล และแหล่งที่มาของข้อมูล

เพื่อปฏิบัติตามพระราชบัญญัติข้อมูลข่าวสารดังกล่าว
เทศบาลตำบลทับช้าง
จึงได้จัดระบบข้อมูลข่าวสารส่วนบุคคลของหน่วยราชการส่วนท้องถิ่นอำเภอสอยดาว
จังหวัดจันทบุรี ดังนี้

๑. ประเภทของบุคคลที่มีการจัดเก็บข้อมูลไว้
๑.๑ นายกเทศมนตรีตำบลทับช้าง
รองนายกเทศมนตรีตำบลทับช้าง เลขานุการนายกเทศมนตรีตำบลทับช้าง
ที่ปรึกษานายกเทศมนตรีตำบลทับช้าง และสมาชิกสภาเทศบาลตำบลทับช้าง
๑.๒ พนักงานเทศบาล
เจ้าหน้าที่ทุกระดับสังกัดเทศบาลตำบลทับช้าง
๑.๓ ลูกจ้างประจำ พนักงานจ้าง
สังกัดเทศบาลตำบลทับช้าง

๒. ประเภทของระบบข้อมูลข่าวสารส่วนบุคคล
๒.๑ สมุดประวัติ ก.พ. ๗
๒.๒ ทะเบียนประวัติ แฟ้มประวัติ ทะเบียนสมาชิก

๓. ลักษณะการใช้ข้อมูลตามปกติ
ใช้ในการบริหารงานบุคคลของเทศบาลตำบล

๔. วิธีการขอตรวจดูข้อมูลข่าวสารของเจ้าของข้อมูล
๔.๑ กรอกแบบขอตรวจข้อมูลส่วนบุคคลต่อเจ้าหน้าที่ผู้รับผิดชอบ
๔.๒ ผู้มีอำนาจของเทศบาลตำบลทับช้าง ได้แก่
นายกเทศมนตรีตำบลทับช้าง ผู้รักษาราชการแทน
หรือเจ้าหน้าที่ผู้รับมอบหมายเป็นผู้พิจารณาอนุมัติ หรืออนุมัติ
และเจ้าหน้าที่ผู้รับผิดชอบจะดำเนินการต่อไป

๕. วิธีการแก้ไขเปลี่ยนแปลงข้อมูล
๕.๑ ขอเปลี่ยนแปลงแก้ไขวัน เดือน
ปีเกิดของพนักงานเทศบาลและลูกจ้าง
ปฏิบัติตามระเบียบสำนักนายกรัฐมนตรีว่าด้วยการขอแก้ไขวัน เดือน
ปีเกิดในทะเบียนประวัติข้าราชการ พ.ศ. ๒๕๒๗
๕.๒ การแก้ไขเพิ่มเติมรายการในแฟ้มประวัติ ก.พ. ๗
มีแนวทางปฏิบัติ ดังนี้
๑) การผ่านการอบรม ดูงาน
และได้รับเครื่องราชอิสริยาภรณ์แจ้งการเปลี่ยนแปลงหรือเพิ่มเติมโดยสำเนาหลักฐานที่เกี่ยวข้อง
ให้เทศบาลตำบลทับช้าง จำนวน ๓ ชุด
๒) การเพิ่มวุฒิการศึกษา
ใช้หลักฐานสำเนาประกาศนียบัตร ปริญญาบัตร และสำเนาใบแสดงผลการศึกษา จำนวน ๓ ชุด
๓) การเปลี่ยนชื่อตัว ชื่อสกุล
ให้แจ้งการเปลี่ยนแปลง โดยแนบสำเนาเอกสารหลักฐาน ใบเปลี่ยนชื่อตัว ชื่อสกุล
พร้อมกับแนบ ทร. ๑๔ (สำเนาทะเบียนบ้าน)
๔) การเพิ่มรายการอื่น ๆ เช่น
การได้รับคัดเลือกเป็นพนักงานเทศบาลดีเด่น ฯ ให้ส่งสำเนาใบประกาศหรือหลักฐานอื่น ๆ
จำนวน ๑ ชุด

๖. แหล่งที่มาของข้อมูล
๖.๑ เจ้าของประวัติ
๖.๒ คำสั่งแต่งตั้ง โยกย้าย และคำสั่งอื่น ๆ
ของต้นสังกัด
๖.๓ ผลการเลือกตั้ง และแต่งตั้ง

ประกาศ
ณ วันที่ ๒๕ พฤศจิกายน พ.ศ. ๒๕๕๑
ประภาส
 พุ่มคนสิน
นายกเทศมนตรีตำบลทับช้าง

ปริยานุช/ผู้จัดทำ
๑๔
พฤษภาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๖๖ ง/หน้า ๒/๔ พฤษภาคม ๒๕๕๒